Ügyrend
Elnök
Kiosztottuk a mai ülés napirendtervezetének végleges változatát, ahogy azt az Elnökök Értekezlete a 2009. április 30-án, csütörtökön tartott ülésén az eljárási szabályzat 132. cikke értelmében megfogalmazta. A következő módosításokra tettek javaslatot:
Szerda:
A GUE/NGL képviselőcsoport kérte, hogy a Lisszaboni Szerződés tárgyában készült Leinen-, Dehaene-, Brok-, Guy-Quint- és Kaufmann-jelentéssel kapcsolatos közös nyilatkozat kerüljön le a napirendről.
Mary Lou McDonald
a GUE/NGL képviselőcsoport nevében. - Elnök úr! Képviselőcsoportom nevében kérem, hogy ez a jelentéscsomag kerüljön le az ülésszak napirendjéről. Úgy vélem, hogy a Háznak némi szerénységet, a demokratikus folyamat iránt pedig némi tiszteletet kellene tanúsítania. Mindannyian tudjuk, hogy Írország elutasította a Lisszaboni Szerződést, és így némiképp csodálkozom azon, hogy a Ház ragaszkodik a kérdés megvitatásához.
Demokratikus értelemben nem helyénvaló, hogy a Ház figyelmen kívül hagyja Írország döntését, vagy hogy a Házat az elkövetkezendő hónapok során Írországra irányuló nyomásgyakorlásra használják fel egy olyan szerződés elfogadása érdekében, amely nyilvánvaló módon nem szolgálja sem a mi érdekeinket, sem az európai népek érdekeit. Emlékeztetném képviselőtársaimat, hogy Írországban, és kizárólag Írországban rendeztek demokratikus szavazást e szerződésről, s hogy az egyetlen helyen, ahol a szerződést demokratikus szavazásra bocsátották, az emberek elutasították azt.
Ezennel kérem, mindössze hetekkel az európai parlamenti választások előtt, amikor oly lényegbevágó módon nyilvánul majd meg demokráciánk mibenléte, hogy vegyük le a napirendről ezeket a jelentéseket, és összpontosítsunk inkább a gazdasági kérdésekre és a munkanélküliség problémájára - olyan témákra, amelyek ténylegesen kihatással vannak polgáraink életére.
Daniel Cohn-Bendit

Elnök úr! Úgy vélem, itt nem evilági érveléssel van dolgunk. Itt ma nem a Lisszaboni Szerződés ratifikálásáról van szó. Csupán fel akarunk készülni arra a pillanatra, amikor majd ratifikáljuk azt. Amennyiben nem ratifikáljuk, minden döntésünk kárba vész. Ha viszont ratifikáljuk - és erre majd októberben kerül sor -, e parlamentnek novembertől másképp kell majd működnie. Akkor lennénk igazán felelőtlenek, ha erre nem készülnénk fel. Ezért kell megvitatnunk a kérdést és ezért kell határozatot hoznunk.
Ezen túlmenően, McDonald asszony, ezt kifejezetten inkorrektnek tartom képviselőtársával, Kaufmann asszonnyal szemben, aki sajnálatos módon kiválik e parlamentből, hogy hivatali ideje lejártával még csak a lehetőséget sem adja meg neki, hogy láthassa, amint az Európai Parlament egy ilyen fontos jelentést elfogad. Képviselőtársnője, Kaufmann asszony nevében nem tudok egyetérteni Önnel.
(Taps)
Pedro Guerreiro
Elnök úr! Javasoljuk, hogy vegyük fel a napirendbe a közös halászati politika reformjának vitáját, tekintettel az Európai Bizottság április 22-i előterjesztésére, amelyen e fontos közös politika reformjára vonatkozó zöld könyvet mutatta be, valamint ugyancsak tekintettel a zöld könyvben foglalt egyes javaslatok horderejére, amelyek mélyrehatóan érintik e stratégiai ágazatot és a halászokat. Ami azt illeti, a kérdés politikai jelentősége és aktualitása okán a Parlament Halászati Bizottsága már javasolta e téma napirendre vételét. A jelenlegi Parlament számára ez az ülés kínálja az utolsó lehetőséget az e kérdésben történő véleménynyilvánításra.
Philippe Morillon
Elnök úr! A probléma meglehetősen egyszerű: nincs időnk. A fennmaradó néhány órában nem célszerű belefogni ma egy olyan téma megvitatásába, amely 2012-ben vagy 2013-ban fog lezárulni.
Az április 30-án tartott ülés során a bizottságban megvitattuk a kérdést. Minden kollégámnak az a véleménye, hogy a kérdések megvitatásával a következő parlamenti ciklus kezdetéig kellene várnunk.
